Komisijos reglamentas (EB) Nr. 1158/2003
2003 m. birželio 30 d.
nustatantis išvestines intervencines baltojo cukraus kainas 2003/04 prekybos metams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. birželio 19 d. Tarybos reglamentą (EB) Nr. 1260/2001 dėl bendro cukraus sektoriaus rinkų organizavimo [1], su pakeitimais, padarytais Komisijos reglamentu (EB) Nr. 680/2002 [2], ypač į jo 2 straipsnio 4 dalį,
Kadangi:
(1) Tarybos reglamentas (EB) Nr. 1260/2001 nustato intervencinę baltojo cukraus kainą nuo 2001/02 iki 2005/06 prekybos metų 63,19 euro už 100 kilogramų deficito neturinčiose vietovėse.
(2) Tarybos reglamento (EB) Nr. 1260/2001 2 straipsnio 1 dalies b punktas nustato, kad išvestinės intervencinės baltojo cukraus kainos kiekvienam deficitą turinčiam rajonui nustatomos kasmet. Kai tos kainos nustatomos, reikia atsižvelgti į regioninius cukraus kainos svyravimus kurių, atsižvelgiant į įgytą patirtį ir cukraus transportavimo išlaidas iš perteklių turinčių vietovių į deficitą turinčias vietoves, esant normaliam derliui ir laisvam cukraus judėjimui, galima tikėtis natūraliomis rinkos kainos formavimo sąlygomis.
(3) Siekiant nustatyti, ar vietovė turi deficitą, turi būti atliktas planavimas remiantis valstybių narių pateiktais duomenimis ir dėl suvartojimo tendencijų einamaisiais prekybos metais, ir dėl esamos gamybos augimo planavimo kitiems prekybos metams. Todėl vietovės pripažįstamos turinčios deficitą tik tada, kai planuose aiškiai nurodoma, kad deficito atsiradimas tikėtinas.
(4) Tuo remiantis gamybos vietovės Ispanijoje, Airijoje ir Jungtinėje karalystėje, Italijoje, Portugalijoje ir Suomijoje gali turėti deficitą.
(5) Šiame Reglamente numatytos priemonės atitinka Cukraus vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Išvestinės intervencinės baltojo cukraus kainos Bendrijos deficitą turinčiose vietovėse 2003/04 prekybos metais yra:
a) 64,88 euro už 100 kilogramų visose Ispanijos vietovėse;
b) 64,65 euro už 100 kilogramų visose Airijos ir Jungtinės karalystės vietovėse;
c) 65,53 euro už 100 kilogramų visose Italijos vietovėse;
d) 64,65 euro už 100 kilogramų visose Portugalijos vietovėse;
e) 64,65 euro už 100 kilogramų visose Suomijos vietovėse.
2 straipsnis
Šis reglamentas įsigalioja 2003 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. birželio 30 d.